CELEX: 52020PC0828
Language: el
Date: 2020-12-10
Title: Πρόταση ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ σχετικά με ορισμένες πτυχές ασφάλειας της αεροπορίας όσον αφορά τη λήξη της μεταβατικής περιόδου που αναφέρεται στη συμφωνία για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 10.12.2020
            COM(2020) 828 final
            2020/0364(COD)
            Πρόταση
            ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ
            σχετικά με ορισμένες πτυχές ασφάλειας της αεροπορίας όσον αφορά τη λήξη της μεταβατικής περιόδου που αναφέρεται στη συμφωνία για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας
            (Κείμενο που παρουσιάζει ενδιαφέρον για τον ΕΟΧ)
            
               
         
         
            
               ΑΤΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               •1.1.Αιτιολόγηση και στόχοι της πρότασης
            
            
               Την 1η Φεβρουαρίου 2020, το Ηνωμένο Βασίλειο αποχώρησε από την Ένωση σύμφωνα με το άρθρο 50 της Συνθήκης για την Ευρωπαϊκή Ένωση. Η συμφωνία για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας
                  1
                (στο εξής: συμφωνία αποχώρησης) συνήφθη από την Ένωση με την απόφαση (ΕΕ) 2020/135 του Συμβουλίου
                  2
                και τέθηκε σε ισχύ την 1η Φεβρουαρίου 2020. Η μεταβατική περίοδος που αναφέρεται στο άρθρο 126 της συμφωνίας αποχώρησης, κατά τη διάρκεια της οποίας το δίκαιο της Ένωσης εξακολουθεί να εφαρμόζεται ως προς το Ηνωμένο Βασίλειο και εντός αυτού σύμφωνα με το άρθρο 127 της εν λόγω συμφωνίας, λήγει στις 31 Δεκεμβρίου 2020.
            
            
               Αν έως τη λήξη της μεταβατικής περιόδου δεν επιτευχθεί συμφωνία μελλοντικής σχέσης η οποία να καλύπτει την αεροπορική ασφάλεια, η αποχώρηση του Ηνωμένου Βασιλείου από την Ένωση θα έχει ειδικότερα συνέπειες στην ισχύ των πιστοποιητικών και των αδειών που έχουν εκδοθεί από τον Οργανισμό της Ευρωπαϊκής Ένωσης για την Ασφάλεια της Αεροπορίας (στο εξής: ο Οργανισμός) εξ ονόματος του Ηνωμένου Βασιλείου, ή από ορισμένους φορείς σχεδιασμού, δυνάμει του κανονισμού (ΕΕ) 2018/1139
                  3
                και των εκτελεστικών και κατ’ εξουσιοδότηση πράξεων που έχουν εκδοθεί δυνάμει του εν λόγω κανονισμού ή του κανονισμού (ΕΚ) αριθ. 216/2008
                  4
               . 
            
            
               Στον τομέα της ασφάλειας της αεροπορίας, στις περισσότερες περιπτώσεις οι επιπτώσεις της λήξης της μεταβατικής περιόδου στα πιστοποιητικά και στις εγκρίσεις είναι δυνατόν να αποκατασταθούν από τα ενδιαφερόμενα μέρη με διάφορα μέτρα, μεταξύ των οποίων η «μετάπτωση» σε αρχή πολιτικής αεροπορίας κράτους μέλους της ΕΕ ή η υποβολή αίτησης για πιστοποιητικό τρίτης χώρας που εκδίδεται από τον Οργανισμό με ισχύ από την ημερομηνία λήξης της μεταβατικής περιόδου («πρόωρη αίτηση»). Επιπλέον, βάσει του άρθρου 41 της συμφωνίας αποχώρησης, εξαρτήματα και εξοπλισμός για τα οποία ένα πρόσωπο πιστοποιημένο από τις αρμόδιες αρχές του Ηνωμένου Βασιλείου εξέδωσε έγκυρο πιστοποιητικό συμμόρφωσης σύμφωνα με τους κανόνες της ΕΕ για την ασφάλεια της αεροπορίας μπορούν να χρησιμοποιούνται στην ΕΕ, σύμφωνα με τις εφαρμοστέες διατάξεις, και μετά τη λήξη της μεταβατικής περιόδου, υπό την προϋπόθεση ότι έχουν διατεθεί στην αγορά της ΕΕ ή του Ηνωμένου Βασιλείου πριν από τη λήξη της μεταβατικής περιόδου.
            
            
               Ωστόσο, σε αντίθεση με άλλους τομείς του δικαίου της Ένωσης, υπάρχουν ορισμένες περιπτώσεις στις οποίες δεν είναι δυνατόν τα φυσικά και τα νομικά πρόσωπα να περιορίσουν τις δυσανάλογες διαταραχές στην Ένωση. Ως εκ τούτου, η Επιτροπή θα πρέπει να προτείνει μέτρα για να διασφαλιστεί η παράταση της ισχύος των πιστοποιητικών για ορισμένα αεροναυτικά προϊόντα, εξαρτήματα, εξοπλισμό και εταιρείες.
            
            
               Όσον αφορά ορισμένα αεροναυτικά προϊόντα («πιστοποιητικά τύπου») και εταιρείες («εγκρίσεις φορέων»), το Ηνωμένο Βασίλειο αναλαμβάνει εκ νέου, για την περιοχή δικαιοδοσίας του από τη λήξη της μεταβατικής περιόδου, τον ρόλο του «κράτους σχεδιασμού» βάσει της Σύμβασης για τη Διεθνή Πολιτική Αεροπορία. Έως τις 31 Δεκεμβρίου 2020, οι αρμοδιότητες αυτές ασκούνται επί του παρόντος από τον Οργανισμό της Ευρωπαϊκής Ένωσης για την Ασφάλεια της Αεροπορίας. 
            
            
               Ως εκ τούτου, είναι αναγκαίο να αναπτυχθεί ένας ελεγχόμενος μεταβατικός μηχανισμός, ο οποίος θα διασφαλίζει ότι τα επηρεαζόμενα προϊόντα ή σχέδια, τα οποία είχαν πιστοποιηθεί από τον Οργανισμό ή από φορέα σχεδιασμού πιστοποιημένο από τον Οργανισμό πριν από τη λήξη της μεταβατικής περιόδου, μπορούν να συνεχίσουν να χρησιμοποιούνται σε αεροσκάφη της Ένωσης χωρίς διαταραχή. 
            
            
               Οι προτεινόμενες διατάξεις δεν θα χαλαρώσουν τις απαιτήσεις όσον αφορά την ασφάλεια ή τις περιβαλλοντικές επιδόσεις της αεροπορίας στην Ένωση. Η πρόταση θα επιτρέψει στους κατασκευαστές της Ένωσης να συνεχίσουν να παράγουν τα προϊόντα τους και στους φορείς εκμετάλλευσης να συνεχίσουν να εκμεταλλεύονται τα προϊόντα αυτά, σύμφωνα με τις ισχύουσες απαιτήσεις του ενωσιακού δικαίου. Τυχόν διακοπή των εν λόγω δραστηριοτήτων θα μπορούσε να προκαλέσει σοβαρές κοινωνικές και οικονομικές προκλήσεις. Εξασφαλίζοντας τη συμμόρφωση των φορέων με τη νομοθεσία της ΕΕ, η πρόταση θα διασφαλίσει επίσης την προστασία των καταναλωτών και των πολιτών. 
            
            
               Η παρούσα πράξη αποτελεί μέρος μιας δέσμης μέτρων που εγκρίνει η Επιτροπή.
            
            
               •1.2.Συνέπεια με τις ισχύουσες διατάξεις στον τομέα πολιτικής
            
            
               Η παρούσα πρόταση κανονισμού αποτελεί lex specialis που θα αντιμετωπίσει ορισμένες από τις συνέπειες που απορρέουν από το γεγονός ότι ο κανονισμός (ΕΕ) 2018/1139 και οι εκτελεστικές και κατ’ εξουσιοδότηση πράξεις που έχουν εκδοθεί βάσει αυτού, καθώς και βάσει του κανονισμού (ΕΕ) αριθ. 216/2008, θα παύσουν να ισχύουν στο Ηνωμένο Βασίλειο. Η διατάξεις του περιορίζονται σε ό,τι είναι αναγκαίο για να διασφαλιστεί η μετάβαση σε μια αγορά αεροπορικών μεταφορών που δεν θα περιλαμβάνει πλέον το Ηνωμένο Βασίλειο. Οι γενικές διατάξεις των ανωτέρω πράξεων θα συνεχίσουν κατά τα άλλα να ισχύουν. Επομένως, η παρούσα πρόταση συνάδει πλήρως με την ισχύουσα νομοθεσία και ιδίως με τον κανονισμό (ΕΕ) 2018/1139.
            
            
               •1.3Συνέπεια με άλλες πολιτικές της Ένωσης
            
            
               Η πρόταση αφορά την ασφάλεια της αεροπορίας και συμπληρώνει τον κανονισμό (ΕΚ) 2018/1139 της Ένωσης ειδικά για την αντιμετώπιση της κατάστασης που συνεπάγεται η λήξη της μεταβατικής περιόδου που ορίζεται στη συμφωνία αποχώρησης ελλείψει συμφωνίας έως την ημερομηνία αυτή που να καλύπτει θέματα ασφάλειας της αεροπορίας.
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               •2.1.Νομική βάση
            
            
               Νομική βάση είναι το άρθρο 100 παράγραφος 2 της Συνθήκης για τη λειτουργία της Ευρωπαϊκής Ένωσης (ΣΛΕΕ).
            
            
               •2.2.Επικουρικότητα (σε περίπτωση μη αποκλειστικής αρμοδιότητας) 
            
         
         
            
               Επειδή η πρόταση συμπληρώνει την κείμενη νομοθεσία της Ένωσης, με διατάξεις που διευκολύνουν την ομαλή εφαρμογή της μετά τη λήξη της μεταβατικής περιόδου που ορίζεται στη συμφωνία αποχώρησης, ο στόχος της μπορεί να επιτευχθεί μόνο μέσω νομοθετικής πράξης σε επίπεδο Ένωσης.
            
            
               •2.3.Αναλογικότητα
            
            
               Η πρόταση κανονισμού είναι σύμφωνη με την αρχή της αναλογικότητας διότι είναι ικανή να αποτρέψει δυσανάλογες διαταραχές, προβλέποντας περιορισμένο και αναγκαίο σύνολο ειδικών κανόνων που διασφαλίζουν την ελεγχόμενη μετάβαση σε αγορά αεροπορικών μεταφορών που δεν θα περιλαμβάνει το Ηνωμένο Βασίλειο. Δεν υπερβαίνει τα αναγκαία όρια για την επίτευξη του στόχου αυτού και απέχει από ευρύτερες αλλαγές ή τυχόν μόνιμα μέτρα.
            
            
               •2.4.Επιλογή της νομικής πράξης
            
            
               Η παρούσα πρόταση περιλαμβάνει ένα περιορισμένο σύνολο διατάξεων για την αντιμετώπιση μιας πολύ συγκεκριμένης και έκτακτης κατάστασης. Ως εκ τούτου, κρίνεται προτιμότερο να μην τροποποιηθεί ο κανονισμός (ΕΕ) 2018/1139 και/ή οι εκτελεστικές και κατ’ εξουσιοδότηση πράξεις που έχουν εκδοθεί βάσει αυτού, καθώς και βάσει του κανονισμού (ΕΚ) αριθ. 216/2008, αλλά να θεσπιστεί μια αυτοτελής πράξη. Οι συνήθεις διατάξεις σχετικά με τα πιστοποιητικά και τις άδειες που επηρεάζονται καλύπτονται τόσο από τον κανονισμό (ΕΕ) 2018/1139 όσο και από λεπτομερείς κανόνες που εκδίδει η Επιτροπή. Αν ληφθεί υπόψη τόσο αυτό όσο και το επείγον του ζητήματος, ένας κανονισμός του Ευρωπαϊκού Κοινοβουλίου και του Συμβουλίου φαίνεται να αποτελεί την μόνη κατάλληλη μορφή νομικής πράξης.
            
            
               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ
            
            
               •3.1.Εκ των υστέρων αξιολογήσεις / έλεγχοι καταλληλότητας της ισχύουσας νομοθεσίας
            
            
               Άνευ αντικειμένου λόγω της εξαιρετικής και έκτακτης φύσης του γεγονότος που καθιστά αναγκαία την παρούσα πρόταση.
            
            
               •3.2.Διαβουλεύσεις με τα ενδιαφερόμενα μέρη
            
            
               Οι ειδικές περιστάσεις που περιβάλλουν τις διαπραγματεύσεις για τη συμφωνία για τη μελλοντική σχέση ανάμεσα στο Ηνωμένο Βασίλειο και την Ένωση και η συνεχώς εξελισσόμενη κατάσταση θέτουν σημαντικούς περιορισμούς όσον αφορά τη δυνατότητα δημόσιας διαβούλευσης σχετικά με την πρόταση. Ωστόσο, οι προκλήσεις που προκύπτουν από το γεγονός ότι η μεταβατική περίοδος που ορίζεται στη συμφωνία αποχώρησης λήγει στις 31 Δεκεμβρίου 2020, η ανάγκη προετοιμασίας για τις αναπόφευκτες αλλαγές την 1η Ιανουαρίου 2021 και οι πιθανές λύσεις προτάθηκαν από διάφορους ενδιαφερόμενους φορείς του τομέα των αερομεταφορών και εκπροσώπους των κρατών μελών στο πλαίσιο διατομεακών και ειδικών συνεδριάσεων που πραγματοποιήθηκαν στις Βρυξέλλες και στα κράτη μέλη.
            
            
               Κοινό θέμα στις απόψεις που υποβλήθηκαν από τους διάφορους ενδιαφερόμενους φορείς ήταν ότι υπάρχει ανάγκη για κανονιστική παρέμβαση σε συγκεκριμένους τομείς, στους οποίους οι ενδιαφερόμενοι φορείς δεν είναι σε θέση να λάβουν δικά τους μέτρα έκτακτης ανάγκης, προκειμένου να μετριαστούν οι επιβλαβείς επιπτώσεις της ενδεχόμενης απουσίας συμφωνίας με το Ηνωμένο Βασίλειο που να περιέχει τις αναγκαίες διατάξεις για την ασφάλεια της αεροπορίας, για την περίοδο μετά τη λήξη της μεταβατικής περιόδου. Ειδικότερα, οι εταιρείες κατασκευής, συντήρησης ή εκμετάλλευσης αεροσκαφών τόνισαν το γεγονός ότι η δραστηριότητά τους στην Ένωση θα μπορούσε να ανασταλεί εάν δεν εφαρμοστούν κατάλληλες διευθετήσεις από τη λήξη της μεταβατικής περιόδου. Το κύριο πρόβλημα φαίνεται να είναι η ακύρωση της ισχύος πολλών πιστοποιητικών που είχαν εκδοθεί από τον Οργανισμό ή από φορείς σχεδιασμού που εγκρίνονται από τον Οργανισμό ή βάσει του ενωσιακού νομικού πλαισίου.  Πολλοί ενδιαφερόμενοι φορείς υπογράμμισαν το γεγονός ότι υπάρχει παγκοσμίως μικρός μόνον αριθμός κατασκευαστών για πολλά από τα κατασκευαστικά στοιχεία που χρησιμοποιούνται στα αεροσκάφη (π.χ. κινητήρες για μεγάλα αεροσκάφη των αερογραμμών). Ο ακριβόχρονος χαρακτήρας των σύγχρονων δραστηριοτήτων εκμετάλλευσης και κατασκευής σημαίνει ότι θα είναι αδύνατον να συνεχιστούν οι δραστηριότητες εάν τα οικεία πιστοποιητικά ασφάλειας καταστούν άκυρα. 
            
            
               •3.3.Συλλογή και χρήση εμπειρογνωσίας
            
            
               Έχει διενεργηθεί εσωτερική νομική και τεχνική ανάλυση, και οι πληροφορίες που έχουν προκύψει έχουν αναλυθεί περαιτέρω και επαληθευθεί με τους τεχνικούς εμπειρογνώμονες του Οργανισμού της Ευρωπαϊκής Ένωσης για την Ασφάλεια της Αεροπορίας (ο Οργανισμός) για να διασφαλιστεί ότι το προτεινόμενο μέτρο επιτυγχάνει τον σκοπό για τον οποίο προορίζεται, αλλά ταυτόχρονα περιορίζεται στα απολύτως αναγκαία.
            
            
               •3.4.Εκτίμηση επιπτώσεων
            
            
               Δεν απαιτείται εκτίμηση επιπτώσεων, λόγω του έκτακτου χαρακτήρα της κατάστασης και του περιορισμένου αριθμού πιστοποιητικών που είχαν εκδόθηκαν αρχικά βάσει του νομικού πλαισίου της Ένωσης για τα οποία προτείνεται η εφαρμογή των συγκεκριμένων μέτρων. Δεν υπάρχουν διαθέσιμες επιλογές πολιτικής ουσιωδώς διαφορετικές από την προτεινόμενη.
            
            
               •3.5.Θεμελιώδη δικαιώματα
            
            
               Η πρόταση δεν έχει αντίκτυπο στην εφαρμογή ή την προστασία των θεμελιωδών δικαιωμάτων.
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               Άνευ αντικειμένου.
            
            
               5.ΛΟΙΠΑ ΣΤΟΙΧΕΙΑ
            
         
         
            
               •5.1.Σχέδια εφαρμογής και ρυθμίσεις παρακολούθησης, αξιολόγησης και υποβολής εκθέσεων
            
            
               Άνευ αντικειμένου λόγω του μεταβατικού χαρακτήρα του προτεινόμενου μέτρου.
            
            
               •5.2.Αναλυτική επεξήγηση των επιμέρους διατάξεων της πρότασης
            
            
               Άρθρο 1
            
            
               Το άρθρο αυτό προσδιορίζει το πεδίο εφαρμογής του κανονισμού, το οποίο περιορίζεται στα πιστοποιητικά σχεδιασμού για τα οποία το Ηνωμένο Βασίλειο θα αναλάβει τον ρόλο του κράτους σχεδιασμού και για τα οποία ο Οργανισμός δεν είναι σε θέση να εκδώσει αμέσως πιστοποιητικά τρίτων χωρών.
            
            
               Άρθρο 2
            
            
               Δεδομένου ότι το πεδίο εφαρμογής του κανονισμού περιορίζεται σε ορισμένα πιστοποιητικά που διέπονται από τον κανονισμό (ΕΕ) 2018/1139, θα πρέπει να εφαρμόζονται οι ορισμοί που καθορίζονται στον εν λόγω κανονισμό και στις εκτελεστικές και κατ’ εξουσιοδότηση πράξεις που εκδίδονται δυνάμει αυτού του κανονισμού και του κανονισμού (ΕΚ) αριθ. 216/2008. Το άρθρο 2 ορίζει αναλόγως.
            
            
               Άρθρο 3
            
            
               Το άρθρο 3 ορίζει ότι τα πιστοποιητικά που απαριθμούνται στο παράρτημα θεωρείται ότι έχουν εκδοθεί από την πρώτη ημέρα μετά τη λήξη της μεταβατικής περιόδου. Τα σχετικά πιστοποιητικά είχαν εκδοθεί αρχικά από τον Οργανισμό, ο οποίος ασκούσε τα καθήκοντα του κράτους σχεδιασμού, ή από φορέα σχεδιασμού πιστοποιημένο από τον Οργανισμό. Το Ηνωμένο Βασίλειο θα θεωρεί ότι πρόκειται για πιστοποιητικά εκδοθέντα από το Ηνωμένο Βασίλειο, υπό την ιδιότητά του ως κράτος σχεδιασμού, ή από φορέα σχεδιασμού πιστοποιημένο από το ίδιο, από τη λήξη της μεταβατικής περιόδου. Η θέση που καθορίζεται στο άρθρο 3, από την ίδια χρονική στιγμή, αφορά τον Οργανισμό ως αρχή που ασκεί τα καθήκοντα του κράτους νηολόγησης.
            
            
               Άρθρο 4
            
            
               Το άρθρο αυτό ορίζει ότι τα πιστοποιητικά και οι οντότητες που κατέχουν τα εν λόγω πιστοποιητικά εξακολουθούν να υπόκεινται στο δίκαιο της Ένωσης, ιδίως όσον αφορά τη δυνατότητα του Οργανισμού να επιβλέπει αυτές και τους εφαρμοστέους κανόνες σχετικά με την πιστοποίηση των προϊόντων.
            
            
               Άρθρο 5
            
            
               Λαμβάνοντας υπόψη το σύντομο χρονικό διάστημα που είναι διαθέσιμο για την έκδοση του παρόντος κανονισμού, είναι σημαντικό να τεθεί σε ισχύ το συντομότερο δυνατόν μετά τη δημοσίευσή του, αλλά θα πρέπει να εφαρμόζεται μόνο από τη λήξη της μεταβατικής περιόδου που ορίζεται στη συμφωνία αποχώρησης και ελλείψει συμφωνίας που να καλύπτει θέματα πολιτικής αεροπορίας και τα ειδικά πιστοποιητικά στα οποία στοχεύει ο παρών κανονισμός.  
            
            
            
               2020/0364 (COD)
            
            
               Πρόταση
            
            
               ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ
            
            
               σχετικά με ορισμένες πτυχές ασφάλειας της αεροπορίας όσον αφορά τη λήξη της μεταβατικής περιόδου που αναφέρεται στη συμφωνία για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας
            
            
               (Κείμενο που παρουσιάζει ενδιαφέρον για τον ΕΟΧ)
            
            
               ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
         
         
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης και ιδίως το άρθρο 100 παράγραφος 2,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Κατόπιν διαβίβασης του σχεδίου νομοθετικής πράξης στα εθνικά κοινοβούλια,
            
            
               Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής
                  5
               , 
            
            
               Έχοντας υπόψη τη γνώμη της Επιτροπής των Περιφερειών
                  6
               , 
            
            
               Αποφασίζοντας σύμφωνα με τη συνήθη νομοθετική διαδικασία,
            
            
               Εκτιμώντας τα ακόλουθα:
            
            
               (1)Η συμφωνία για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας
                  7
                (στο εξής: συμφωνία αποχώρησης) συνήφθη από την Ένωση με την απόφαση (ΕΕ) 2020/135 του Συμβουλίου
                  8
                και τέθηκε σε ισχύ την 1η Φεβρουαρίου 2020. Η μεταβατική περίοδος που αναφέρεται στο άρθρο 126 της συμφωνίας αποχώρησης, κατά τη διάρκεια της οποίας το δίκαιο της Ένωσης εξακολουθεί να εφαρμόζεται ως προς το Ηνωμένο Βασίλειο και εντός αυτού σύμφωνα με το άρθρο 127 της εν λόγω συμφωνίας, λήγει στις 31 Δεκεμβρίου 2020. 
            
            
               (2)Ο κύριος στόχος του κανονισμού (ΕΕ) 2018/1139 του Ευρωπαϊκού Κοινοβουλίου και του Συμβουλίου 
                  9
                είναι η καθιέρωση και η διατήρηση υψηλού και ομοιόμορφου επιπέδου ασφάλειας της αεροπορίας στην Ένωση. Για τον σκοπό αυτό, έχει θεσπιστεί ένα σύστημα πιστοποιητικών για διάφορες αεροπορικές δραστηριότητες, προκειμένου να επιτευχθούν τα απαιτούμενα επίπεδα ασφάλειας και να καταστούν δυνατές οι αναγκαίες επαληθεύσεις και η αμοιβαία αποδοχή των πιστοποιητικών που εκδίδονται.
            
            
               (3)Στον τομέα της ασφάλειας της αεροπορίας, οι συνέπειες για τα πιστοποιητικά και τις εγκρίσεις από τη λήξη της μεταβατικής περιόδου χωρίς συμφωνία που καθορίζει τη νέα σχέση στον τομέα της αεροπορικής ασφάλειας μεταξύ της Ένωσης και του Ηνωμένου Βασιλείου μπορούν να αντιμετωπιστούν από πολλά ενδιαφερόμενα μέρη μέσω διαφόρων μέτρων. Τα μέτρα αυτά περιλαμβάνουν τη μετάπτωση σε αρχή πολιτικής αεροπορίας ενός από τα κράτη μέλη, και την αίτηση, πριν από τη λήξη της μεταβατικής περιόδου, για πιστοποιητικό που εκδίδει ο Οργανισμός της Ευρωπαϊκής Ένωσης για την Ασφάλεια της Αεροπορίας (ο Οργανισμός), με ισχύ από την επόμενη ημέρα μετά τη λήξη της μεταβατικής περιόδου. 
            
            
               (4)Ωστόσο, για ορισμένα πιστοποιητικά πρέπει να ληφθούν ειδικά μέτρα για την αντιμετώπιση αυτών των συνεπειών. Αυτό ισχύει ιδίως για τα πιστοποιητικά σχεδιασμού που εκδίδονται πριν από τη λήξη της μεταβατικής περιόδου από τον Οργανισμό σε φορείς σχεδιασμού με κύρια εγκατάσταση στο Ηνωμένο Βασίλειο ή από τέτοιους φορείς σχεδιασμού εγκεκριμένους από τον Οργανισμό. Μέχρι την ημερομηνία αυτή, ο Οργανισμός ασκούσε εξ ονόματος του Ηνωμένου Βασιλείου τις λειτουργίες και τα καθήκοντα του «κράτους σχεδιασμού» βάσει της σύμβασης διεθνούς πολιτικής αεροπορίας και των παραρτημάτων της, όπως προβλέπεται στο άρθρο 77 παράγραφος 1 του κανονισμού (ΕΕ) 2018/1139. Μόλις λήξει η μεταβατική περίοδος, οι εν λόγω λειτουργίες και καθήκοντα του «κράτους σχεδιασμού» όσον αφορά το Ηνωμένο Βασίλειο θα αναληφθούν από την Αρχή Πολιτικής Αεροπορίας του Ηνωμένου Βασιλείου. Προκειμένου να αντιμετωπιστεί αυτή η αλλαγή, το Ηνωμένο Βασίλειο έχει θεσπίσει νομοθεσία βάσει της οποίας τα πιστοποιητικά σχεδιασμού που έχουν εκδοθεί πριν από τη μεταβατική περίοδο θεωρείται ότι έχουν εκδοθεί βάσει της νομοθεσίας του Ηνωμένου Βασιλείου, με ισχύ από τη λήξη της μεταβατικής περιόδου.
            
            
               (5)Είναι αναγκαία ειδικά μέτρα από την πλευρά της Ένωσης για να εξασφαλιστεί ότι τα σχέδια τα οποία αφορούν τα εν λόγω πιστοποιητικά εξακολουθούν να καλύπτονται από πιστοποιητικά που διέπονται από τον κανονισμό (ΕΕ) 2018/1139, όσον αφορά αεροσκάφη νηολογημένα στην Ένωση. Τα μέτρα θα πρέπει να επιτρέπουν στους ενδιαφερόμενους φορείς εκμετάλλευσης αεροσκαφών να συνεχίσουν να χρησιμοποιούν τα εν λόγω προϊόντα. Ως εκ τούτου, είναι αναγκαίο να προβλεφθεί ότι τα πιστοποιητικά που καλύπτουν τα εν λόγω σχέδια έχουν εκδοθεί από τον Οργανισμό ή, κατά περίπτωση, από τους φορείς σχεδιασμού που έχουν εγκριθεί από αυτόν, με ισχύ από την επομένη της λήξης της μεταβατικής περιόδου. Ο κανονισμός (ΕΕ) 2018/1139 και οι σχετικές πράξεις της Επιτροπής προβλέπουν τέτοια πιστοποιητικά, τα οποία εκδίδονται με βάση το ότι το εν λόγω αεροσκάφος είναι νηολογημένο σε κράτος μέλος, ακόμη και αν κράτος σχεδιασμού είναι τρίτη χώρα.
            
            
               (6)Θα πρέπει να διευκρινιστεί ότι τα εν λόγω πιστοποιητικά υπόκεινται στους σχετικούς κανόνες που ορίζονται στον κανονισμό (ΕΕ) 2018/1139 και στις σχετικές εκτελεστικές και κατ’ εξουσιοδότηση πράξεις που εκδίδονται δυνάμει αυτού ή του κανονισμού (ΕΚ) αριθ. 216/2008 του Ευρωπαϊκού Κοινοβουλίου και του Συμβουλίου
                  10
               , ιδίως στους κανόνες που ισχύουν για την πιστοποίηση σχεδιασμού και τις υποχρεωτικές πληροφορίες για τη διαρκή αξιοπλοΐα.
            
            
               (7)Λαμβανομένου υπόψη του επείγοντος χαρακτήρα που συνεπάγεται η λήξη της μεταβατικής περιόδου, είναι σκόπιμο να προβλεφθεί εξαίρεση από την προθεσμία των οκτώ εβδομάδων που αναφέρεται στο άρθρο 4 του πρωτοκόλλου αριθ. 1 σχετικά με τον ρόλο των εθνικών κοινοβουλίων στην Ένωση, το οποίο προσαρτάται στη Συνθήκη για την Ευρωπαϊκή Ένωση, στη Συνθήκη για τη λειτουργία της Ευρωπαϊκής Ένωσης και στη Συνθήκη για την ίδρυση της Ευρωπαϊκής Κοινότητας Ατομικής Ενέργειας.
            
            
               (8)Οι διατάξεις του παρόντος κανονισμού θα πρέπει να τεθούν σε ισχύ επειγόντως και θα πρέπει να εφαρμοστούν από την επομένη της ημέρας λήξης της μεταβατικής περιόδου, εκτός εάν έως την ημερομηνία αυτή έχει τεθεί σε ισχύ συμφωνία μεταξύ της Ευρωπαϊκής Ένωσης και του Ηνωμένου Βασιλείου που θα διέπει θέματα ασφάλειας της πολιτικής αεροπορίας σχετικά με τα πιστοποιητικά σχεδιασμού,
            
            
               ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1
            
            
               Αντικείμενο και πεδίο εφαρμογής
            
            
               1.Ο παρών κανονισμός θεσπίζει ειδικές διατάξεις, εν όψει της λήξης της μεταβατικής περιόδου που αναφέρεται στο άρθρο 126 της συμφωνίας αποχώρησης, για ορισμένα πιστοποιητικά ασφάλειας της αεροπορίας που έχουν εκδοθεί βάσει του κανονισμού (ΕΚ) αριθ. 216/2008 ή του κανονισμού (ΕΕ) 2018/1139 σε φυσικά και νομικά πρόσωπα που έχουν την κύρια εγκατάστασή τους στο Ηνωμένο Βασίλειο της Μεγάλης Βρετανίας και της Βόρειας Ιρλανδίας (στο εξής: Ηνωμένο Βασίλειο).
            
            
               2.Ο παρών κανονισμός εφαρμόζεται στα πιστοποιητικά που παρατίθενται στο παράρτημα τα οποία ισχύουν την προηγουμένη της ημερομηνίας εφαρμογής του παρόντος κανονισμού και έχουν εκδοθεί από τον Οργανισμό για φυσικά ή νομικά πρόσωπα που έχουν την κύρια εγκατάστασή τους στο Ηνωμένο Βασίλειο ή από φορέα σχεδιασμού που έχει την κύρια εγκατάστασή του στο Ηνωμένο Βασίλειο.  Εφαρμόζεται μόνο για αεροσκάφη νηολογημένα στην Ένωση.
            
         
         
            
               Άρθρο 2
            
            
               Ορισμοί
            
            
               Για τους σκοπούς του παρόντος κανονισμού, ισχύουν οι ορισμοί του κανονισμού (ΕΕ) 2018/1139 και των κατ’ εξουσιοδότηση και εκτελεστικών πράξεων που έχουν εκδοθεί δυνάμει του εν λόγω κανονισμού και του κανονισμού (ΕΚ) αριθ. 216/2008.
            
            
               Άρθρο 3
            
            
               Ισχύς των πιστοποιητικών
            
            
               Τα πιστοποιητικά που αναφέρονται στο άρθρο 1 παράγραφος 2 θεωρείται ότι έχουν εκδοθεί την ημερομηνία που αναφέρεται στο άρθρο 5 παράγραφος 2:
            
            
               1.από τον Οργανισμό, όσον αφορά τα πιστοποιητικά που αναφέρονται στο άρθρο 1 παράγραφος 2 τα οποία είχαν εκδοθεί από τον Οργανισμό·
            
            
               2.από φορέα εγκεκριμένο από τον Οργανισμό, όσον αφορά τα πιστοποιητικά που αναφέρονται στο άρθρο 1 παράγραφος 2 τα οποία είχαν εκδοθεί από φορέα σχεδιασμού εγκεκριμένο από τον Οργανισμό. 
            
            
               Άρθρο 4
            
            
               Κανόνες και υποχρεώσεις σχετικά με τα πιστοποιητικά που διέπονται από το άρθρο 3 
            
            
               Τα πιστοποιητικά που διέπονται από το άρθρο 3 του παρόντος κανονισμού υπόκεινται στους κανόνες που εφαρμόζονται σε αυτά σύμφωνα με τον κανονισμό (ΕΕ) 2018/1139 και τις σχετικές εκτελεστικές και κατ’ εξουσιοδότηση πράξεις που έχουν εκδοθεί δυνάμει αυτού ή του κανονισμού (ΕΚ) αριθ. 216/2008, ιδίως του κανονισμού (ΕΕ) αριθ. 748/2012 της Επιτροπής
                  11
               . Ο Οργανισμός διαθέτει τις εξουσίες που καθορίζονται με τον κανονισμό (ΕΕ) 2018/1139 και τις σχετικές εκτελεστικές και κατ’ εξουσιοδότηση πράξεις που έχουν εκδοθεί δυνάμει αυτού του κανονισμού και του κανονισμού (ΕΚ) αριθ. 216/2008, όσον αφορά τις οντότητες που έχουν την κύρια εγκατάστασή τους σε τρίτη χώρα.
            
            
               Άρθρο 5
            
            
               Έναρξη ισχύος και εφαρμογή
            
            
               1.Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            
            
               2.Ο παρών κανονισμός εφαρμόζεται από την επομένη της ημερομηνίας κατά την οποία το ενωσιακό δίκαιο παύει να ισχύει ως προς το Ηνωμένο Βασίλειο, σύμφωνα με το άρθρα 126 και 127 της συμφωνίας αποχώρησης.
            
            
               3.Ο παρών κανονισμός δεν εφαρμόζεται εάν, έως την ημερομηνία που αναφέρεται στην παράγραφο 2 του παρόντος άρθρου, έχει τεθεί σε ισχύ συμφωνία μεταξύ της Ευρωπαϊκής Ένωσης και του Ηνωμένου Βασιλείου που διέπει θέματα ασφάλειας της πολιτικής αεροπορίας σχετικά με τα πιστοποιητικά που αναφέρονται στο άρθρο 1 παράγραφος 2 του παρόντος κανονισμού.
            
            
                Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες,
            
            
               
                  Για το Ευρωπαϊκό Κοινοβούλιο
                        Για το Συμβούλιο
               
               
                  Ο Πρόεδρος
                        Ο Πρόεδρος
               
            
         
         
            
                  
                     (1)
                  
                        EE L 29 της 31.1.2020, σ. 7.
               
               
                  
                     (2)
                  
                        Απόφαση (ΕΕ) 2020/135 του Συμβουλίου, της 30ής Ιανουαρίου 2020, σχετικά με τη σύναψη της συμφωνίας για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας, ΕΕ L 29 της 31.1.2020, σ. 1.
               
               
                  
                     (3)
                  
                        Κανονισμός (ΕΕ) 2018/1139 του Ευρωπαϊκού Κοινοβουλίου και του Συμβουλίου, της 4ης Ιουλίου 2018, για τη θέσπιση κοινών κανόνων στον τομέα της πολιτικής αεροπορίας και την ίδρυση Οργανισμού της Ευρωπαϊκής Ένωσης για την Ασφάλεια της Αεροπορίας, και για την τροποποίηση των κανονισμών (ΕΚ) αριθ. 2111/2005, (ΕΚ) αριθ. 1008/2008, (ΕΕ) αριθ. 996/2010, (ΕΕ) αριθ. 376/2014 και των οδηγιών 2014/30/ΕΕ και 2014/53/ΕΕ του Ευρωπαϊκού Κοινοβουλίου και του Συμβουλίου, καθώς και για την κατάργηση των κανονισμών (ΕΚ) αριθ. 552/2004 και (ΕΚ) αριθ. 216/2008 του Ευρωπαϊκού Κοινοβουλίου και του Συμβουλίου και του κανονισμού (ΕΟΚ) αριθ. 3922/91 του Συμβουλίου (ΕΕ L 212 της 22.8.2018, σ. 1).
               
               
                  
                     (4)
                  
                        Κανονισμός (ΕΚ) αριθ. 216/2008 του Ευρωπαϊκού Κοινοβουλίου και του Συμβουλίου, της 20ής Φεβρουαρίου 2008, για τη θέσπιση κοινών κανόνων στον τομέα της πολιτικής αεροπορίας και για την ίδρυση Ευρωπαϊκού Οργανισμού Ασφαλείας της Αεροπορίας, καθώς και για την κατάργηση της οδηγίας 91/670/ΕΟΚ του Συμβουλίου, του κανονισμού (ΕΚ) αριθ. 1592/2002 και της οδηγίας 2004/36/ΕΚ. ΕΕ L 79 της 19.3.2008, σ. 1.
               
               
                  
                     (5)
                  
                        ΕΕ C της , σ. .
               
               
                  
                     (6)
                  
                        EE L 29 της 31.1.2020, σ. 7.
               
               
                  
                     (7)
                  
                        Απόφαση (ΕΕ) 2020/135 του Συμβουλίου, της 30ής Ιανουαρίου 2020, σχετικά με τη σύναψη της συμφωνίας για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας, ΕΕ L 29 της 31.1.2020, σ. 1.
               
               
                  
                     (8)
                  
                        Κανονισμός (ΕΕ) 2018/1139 του Ευρωπαϊκού Κοινοβουλίου και του Συμβουλίου, της 4ης Ιουλίου 2018, για τη θέσπιση κοινών κανόνων στον τομέα της πολιτικής αεροπορίας και την ίδρυση Οργανισμού της Ευρωπαϊκής Ένωσης για την Ασφάλεια της Αεροπορίας, και για την τροποποίηση των κανονισμών (ΕΚ) αριθ. 2111/2005, (ΕΚ) αριθ. 1008/2008, (ΕΕ) αριθ. 996/2010, (ΕΕ) αριθ. 376/2014 και των οδηγιών 2014/30/ΕΕ και 2014/53/ΕΕ του Ευρωπαϊκού Κοινοβουλίου και του Συμβουλίου, καθώς και για την κατάργηση των κανονισμών (ΕΚ) αριθ. 552/2004 και (ΕΚ) αριθ. 216/2008 του Ευρωπαϊκού Κοινοβουλίου και του Συμβουλίου και του κανονισμού (ΕΟΚ) αριθ. 3922/91 του Συμβουλίου (
                  
                     ΕΕ L 212 της 22.8.2018, σ. 1
                  
                  ).
               
               
                  
                     (9)
                  
                        Κανονισμός (ΕΚ) αριθ. 216/2008 Του Ευρωπαϊκού Κοινοβουλίου και του Συμβουλίου, της 20ής Φεβρουαρίου 2008, για τη θέσπιση κοινών κανόνων στον τομέα της πολιτικής αεροπορίας και για την ίδρυση Ευρωπαϊκού Οργανισμού Ασφαλείας της Αεροπορίας, καθώς και για την κατάργηση της οδηγίας 91/670/ΕΟΚ του Συμβουλίου, του κανονισμού (ΕΚ) αριθ. 1592/2002 και της οδηγίας 2004/36/ΕΚ (
                  
                     ΕΕ L 79 της 19.3.2008, σ. 1
                  
                  )
               
               
                  
                     (10)
                  
                        Κανονισμός (ΕΕ) αριθ. 748/2012 της Επιτροπής, της 3ης Αυγούστου 2012, σχετικά με τον καθορισμό εκτελεστικών κανόνων για την πιστοποίηση αξιοπλοΐας και την περιβαλλοντική πιστοποίηση αεροσκαφών και των σχετικών προϊόντων, εξαρτημάτων και εξοπλισμού, καθώς και για την πιστοποίηση φορέων σχεδιασμού και παραγωγής (ΕΕ L 224 της 21.8.2012, σ. 1).
               
            
      
    ---documentbreak--- 
      
         
               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 10.12.2020
            COM(2020) 828 final
            ΠΑΡΑΡΤΗΜΑ
            του
            ΚΑΝΟΝΙΣΜΟΥ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ
            σχετικά με ορισμένες πτυχές ασφάλειας της αεροπορίας όσον αφορά τη λήξη της μεταβατικής περιόδου που αναφέρεται στη συμφωνία για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας
            
               
         
         
            
               ΚΑΤΑΛΟΓΟΣ ΠΙΣΤΟΠΟΙΗΤΙΚΩΝ ΠΟΥ ΑΝΑΦΕΡΟΝΤΑΙ ΣΤΟ ΑΡΘΡΟ 1
            
            
            
                     
                        1.
                     
                  
                  
                     
                        1.Κανονισμός (ΕΕ) αριθ. 748/2012 της Επιτροπής
                           1
                        , παράρτημα I μέρος 21 ενότητα Α τμήμα Β (Πιστοποιητικά τύπου και περιορισμένα πιστοποιητικά τύπου)
                     
                  
               
                     
                        2.Κανονισμός (ΕΕ) αριθ. 748/2012, παράρτημα I μέρος 21 ενότητα Α τμήμα Δ (Τροποποιήσεις στα πιστοποιητικά τύπου και τα περιορισμένα πιστοποιητικά τύπου)
                     
                  
               
                     
                        3.Κανονισμός (ΕΕ) αριθ. 748/2012, παράρτημα I μέρος 21 ενότητα Α τμήμα Ε (Συμπληρωματικά πιστοποιητικά τύπου)
                     
                  
               
                     
                        4.Κανονισμός (ΕΕ) αριθ. 748/2012, παράρτημα I μέρος 21 ενότητα Α τμήμα ΙΓ (Επισκευές)
                     
                  
               
                     
                        5.Κανονισμός (ΕΕ) αριθ. 748/2012, παράρτημα I μέρος 21 ενότητα Α τμήμα ΙΕ (Εξουσιοδοτήσεις βάσει ευρωπαϊκών οδηγιών τεχνικών προδιαγραφών)
                     
                  
               
                     
                        6.Κανονισμός (ΕΕ) αριθ. 748/2012, παράρτημα I μέρος 21 ενότητα Α τμήμα Ι (Εγκρίσεις φορέων σχεδιασμού)
                     
                  
               
         
         
            
                  
                     (1)
                  
                        Κανονισμός (ΕΕ) αριθ. 748/2012 της Επιτροπής, της 3ης Αυγούστου 2012, σχετικά με τον καθορισμό εκτελεστικών κανόνων για την πιστοποίηση αξιοπλοΐας και την περιβαλλοντική πιστοποίηση αεροσκαφών και των σχετικών προϊόντων, εξαρτημάτων και εξοπλισμού, καθώς και για την πιστοποίηση φορέων σχεδιασμού και παραγωγής (
                  
                     ΕΕ L 224 της 21.8.2012, σ. 1
                  
                  ).